## Educació traslladarà a l’Advocacia l’abandó de llocs de treball relacionats amb el procés d’adjudicació de places

*** Es tracta dels llocs de subdirector general de Provisió de Personal Docent, cap del Servei de Gestió i Determinació de Plantilles de Personal Docent, directors territorials i caps de servei, que van cessar entre el 21 i el 31 de juliol
* José Antonio Rovira explica que les notes de les oposicions no van arribar fins al 31 de juliol i les d’estabilització d’interins van arribar des del Ministeri l’1 d’agost, per la qual cosa no era possible començar el procés d’adjudicació fins al dia 2
* La DGTIC va informar en 2020 de l’obsolescència del programa informàtic i “l’anterior Conselleria del Govern de Puig no va prendre cap mesura sobre aquest tema”, segons el conseller**

El conseller d’Educació, Universitats i Ocupació, José Antonio Rovira, ha anunciat que posarà en coneixement de l’Advocacia de la Generalitat l’abandó de llocs de treball relacionats amb el procés d’adjudicació de places per part d’alguns responsables de l’“anterior Conselleria”, per si hi haguera alguna responsabilitat.

Rovira ha dit que el passat 10 de juliol —amb el Govern Valencià en funcions i sense que hi haguera nomenament del nou conseller— l’anterior consellera, Raquel Tamarit, va deixar preparats els cessaments d’una sèrie de persones implicades en el procés d’adjudicació de places, cessaments que en alguns casos es van fer efectius el 21 de juliol i altres, el dia 31. Es tracta dels llocs de subdirector general de Provisió de Personal Docent, cap del Servei de Gestió i Determinació de Plantilles de Personal Docent, directors territorials (que en altres ocasions havien treballat també en el procés d’adjudicació de places) i caps de servei.

El conseller ha explicat que el procés d’enguany ja es va iniciar amb retard. Així, ha indicat que el 15 de juliol la Inspecció va acabar el procés de determinació de plantilles, que es van abocar en el sistema el dia 19 —mateix dia de la presa de possessió del conseller—. A més, les notes de les oposicions no es van conéixer fins al 31 de juliol i va ser l’1 d’agost quan el Ministeri va donar trasllat del pla d’estabilització d’interins, que incloïa una sèrie d’errors que es van corregir des de la Conselleria. Per tant, “era impossible” iniciar el procés d’adjudicació de places fins al 2 d’agost, quan es comptava amb tota la documentació necessària.

“Hi ha gent que se’n va a sa casa just el dia que arriben les notes i no és lògic ni adequat que persones responsables hagen fet prevaldre els seus interessos i hagen deixat un procés empantanat”, ha manifestat el conseller d’Educació.

“En un any normal en el procés d’adjudicació de places intervenen el resultat de concurs de trasllats, les comissions de servei, els docents que han aprovat la fase de pràctiques i els docents que aproven l’oposició de l’any en curs”, ha explicat Rovira. “Però enguany, a més, s’hi han sumat dos elements nous: d’una banda, el pla d’estabilització d’interins i, d’altra banda, el canvi de cos dels professors tècnics d’FP a Secundària, una novetat per a la qual el sistema informàtic de la Conselleria no estava adaptat i que és el que ha donat problemes”, ha assenyalat.

**Agraïment a personal i sindicats**

Rovira ha agraït el treball del personal d’Educació per a poder culminar el procés d’adjudicació de places malgrat les dificultats d’un sistema obsolet, al mateix temps que ha agraït també la col·laboració contínua dels sindicats.

El conseller ha explicat que en 2020 van participar en el procés 493 funcionaris de carrera i en pràctiques; en 2021 en van ser 3.414; en 2022 en van ser 1.270, i enguany, 8.845. “L’augment és considerable i tot això sense haver retocat el sistema informàtic, malgrat els avisos que s’havien donat a l’equip de l’anterior Conselleria de la necessitat d’escometre actualitzacions”, ha assenyalat.

**La DGTIC va alertar de l’obsolescència del programa**

Així mateix, ha explicat que la DGTIC va informar en 2020 de l’obsolescència del programa i l’anterior Conselleria del Govern de Puig no va prendre cap mesura sobre aquest tema. En 2023 es va proposar una consultoria per a analitzar l’estat del sistema i tampoc es va prendre cap decisió. Rovira ha donat compte també d’un informe del 12 d’agost de 2023 de la DGTIC en el qual novament es reflecteixen les deficiències del sistema. El conseller ha assenyalat que la millora del programa informàtic “és una de les tasques principals de la Conselleria”.

Finalment, el conseller d’Educació, Universitats i Ocupació ha dit que en 2022 hi va haver 281 reclamacions en el procés d’adjudicació de places, i era un procés ordinari. “Enguany hem tingut un procés extraordinari, ja que hi havia processos nous, com el canvi de cos de PT a PS, que no era reconegut pel sistema (que engloba 1.072 persones) i en tenim comptabilitzades 400 en tot el procés global, per la qual cosa és similar a l’any passat”.

Fecha: 24/08/2023